KWM พุ่ง 11% ลุยเครื่องสกัดกัญชง-ออเดอร์ทะลัก โบรกฯ ชี้กำไรปีนี้ 98 ลบ.
KWM วิ่ง 11% ราคาแตะ 6.65 บ. ด้วยมูลค่าซื้อขาย 492.46 ลบ. ลุยเครื่องสกัดกัญชง-ออเดอร์ทะลัก โบรกฯ ชี้กำไรปีนี้แตะ 98 ลบ. ชูเป้า 7.15 บ.
KWM วิ่ง 11% ราคาแตะ 6.65 บ. ด้วยมูลค่าซื้อขาย 492.46 ลบ. ลุยเครื่องสกัดกัญชง-ออเดอร์ทะลัก โบรกฯ ชี้กำไรปีนี้แตะ 98 ลบ. ชูเป้า 7.15 บ.
23 มิ.ย. 2564

ผู้สื่อข่าวรายงานว่าวันนี้ (23 มิ.ย.64) ราคาหุ้นบริษัท เค. ดับบลิว. เม็ททัล เวิร์ค จำกัด (มหาชน) หรือ KWM ณ เวลา 11.24 น. อยู่ที่ระดับ 6.65 บาท บวก 0.65 บาท หรือขึ้นไป 10.83% โดยทำจุดสูงสุดที่ 6.85 บาท และทำจุดต่ำสุดที่ 6.20 บาท ด้วยมูลค่าการซื้อขาย 492.46 ล้านบาท

บริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) ระบุในบทวิเคราะห์ (23 มิถุนายน 2564) โดยประเมิน KWM ว่า กิจกรรมการเกษตรพืชไร่ของไทยยังเดินหน้าได้ดีในไตรมาส 1/2564 ขยายตัว 3.6% จากงวดเดียวกันของปีก่อนสูงกว่าภาพรวมของการเกษตรไทยที่ 1.4% จากงวดเดียวกันของปีที่แล้ว
โดยแนวโน้มปี 2564 เชื่อว่ายังไปได้ดีเนื่องจากความอุดมสมบูรณ์ของน้ำในปีนี้ ซึ่งปัจจุบันมีน้ำในอ่างพร้อมใช้กว่า 13,405 ล้าน ลบ.ม. และราคาพืชผลการเกษตรที่อยู่ในระดับสูงขยายตัวจากงวดเดียวกันของปีก่อน 10 เดือนติดต่อกันรวมถึงความพร้อมของตลาดแรงงานที่กลับเข้าสู่อุตสาหกรรมเกษตรมากขึ้นหลังประสบปัญหา COVID-19 ในภาคอุตสาหกรรม อีกทั้งธุรกิจ SMEs การเกษตรที่กำลังเฟื่องฟูทำให้พื้นที่เพาะปลูกข้าวนาปรังเพิ่ม 7.2% จากงวดเดียวกันของปีก่อน และมันสำปะหลังเพิ่ม 2.7% จากงวดเดียวกันของปีก่อน ส่วนข้าวนาปียังอยู่ระดับสูงสุด 61.4 ล้านไร่
ทั้งนี้ส่งผลให้ผู้ประกอบรถแทรกเตอร์อันดับ 1 ของประเทศ (ลูกค้าหลักของ KWM) จึงแสดงยอดขายรถแทรกเตอร์เติบโตถึง 50% จากงวดเดียวกันของปีก่อนในไตรมาส 1/2564 และได้ส่งสัญญาณถึงออเดอร์มายัง KWM ที่หนาแน่นเต็มไตรมาส 3/2564 โดยเชื่อว่าทิศทางผลกำไรของ KWM จะขยายตัวสอดคล้องกันตลอด 3 ไตรมาสที่เหลือปีนี้ ดังนั้นคงประมาณการในปี 2564 กำไรสุทธิ 98 ล้านบาท เพิ่มขึ้น 126.2% จากงวดเดียวกันของที่ผ่านมา
นอกจากนี้หลังส่งมอบเครื่องแรกให้กับลูกค้าผู้บริหารเผยจะลงทุน 50 ล้านบาท ปีนี้เพื่อขยายสายการผลิตเครื่องสกัดกัญชงนี้ และเพื่อพัฒนาใน version ถัดๆไป โดยในเบื้องต้นจากอุปสงค์จำนวนมากที่เข้ามา ผู้บริหารคาดปีนี้จะจัดส่งมอบทั้งหมด 10เครื่อง และ 20 ปีหน้า รวมถึง 30 ปีถัดไป โดยใช้โมเดลธุรกิจแบบเช่าเครื่องสกัดที่คิดค่าเช่าต่อรอบการสกัดเพื่อให้เครื่องสกัดนี้สามารถสร้างกระแสรายได้แบบรายได้เข้ามาต่อเนื่อง(Recurring)ในระยะยาว (สัญญายาว 3 ปี )
ขณะที่ KWM ก็จะมีรายได้เสริมจากค่าบริการบำรุงรักษารายเดือนอีกด้วย โดยโมเดลนี้ยังทำให้ลูกค้าลงทุนด้วยเม็ดเงินที่ต่ำสามารถเริ่มต้นธุรกิจได้ ทั้งนี้ฝ่ายวิจัยประเมินเบื้องต้นว่า 1 เครื่องสกัด จะให้มูลค่าเพิ่มจากราคาเหมาะสมประมาณ 0.24 บาท/หุ้น
อย่างไรก็ตามธุรกิจใหม่เครื่องสกัดกัญชงก็กำลังค่อยๆดำเนินไปตามแผนธุรกิจซึ่งหากทำสำเร็จก็จะโดดเด่นมากในปี 2565 ยังคงให้เป็นคำแนะนำ “ซื้อ” ต่อเนื่องมาจาก Stock note เมื่อ 28 พฤษภาคม 2564 โดยใช้กรอบบนของ P/E เฉลี่ย เพิ่ม 0.5 SD ที่ 31 เท่าเป็นจุดอ้างอิงได้ราคาเหมาะสม 7.15 บาท/หุ้น ซึ่งราคาปิดวานนี้สะท้อนเป็นเพียง PEG 0.2 เท่า